|  |
| --- |
|  Projekts |
|  |

LATVIJAS REPUBLIKAS MINISTRU KABINETS

2011.\_\_\_.\_\_\_\_\_\_\_\_ Noteikumi Nr.

Rīgā (prot.Nr.\_\_, \_\_\_.§)

**Grozījumi Ministru kabineta 2005.gada 25.oktobra noteikumos Nr.803 „Noteikumi par zāļu cenu veidošanas principiem”**

Izdoti saskaņā ar [Farmācijas](http://pro.nais.dati.lv/naiser/text.cfm?Ref=0101031999070600248&Req=0101031999070600248&Key=0103011997041032772&Hash=) [likuma](http://pro.nais.dati.lv/naiser/text.cfm?Ref=0101031999070600248&Req=0101031999070600248&Key=0103011997041032772&Hash=)

[5.](http://pro.nais.dati.lv/naiser/text.cfm?Ref=0101031999070600248&Req=0101031999070600248&Key=0103011997041032772&Hash=1#1) panta 4.punktu

1. Izdarīt Ministru kabineta 2005.gada 25.oktobra noteikumos Nr.803 „Noteikumi par zāļu cenu veidošanas principiem” (Latvijas Vēstnesis, 2005, 172.nr., 2008, 53.nr.) šādus grozījumus:

1.1. Izteikt noteikumu 1.punktu šādā redakcijā:

„1. Noteikumi nosaka zāļu (izņemot veterinārās zāles), tajā skaitā paralēli izplatāmo, paralēli importēto un nereģistrēto zāļu, cenu veidošanas principus.”;

1.2. Izteikt noteikumu 7., 8. un 9.punktu šādā redakcijā:

„7. Zāļu paralēlais izplatītājs vienlaikus ar paziņojumu par paralēli izplatāmo zāļu izplatīšanas uzsākšanu Latvijas teritorijā rakstiski un elektroniski sniedz Zāļu valsts aģentūrai informāciju par attiecīgo zāļu iegādes cenu (katrai zāļu formai atkarībā no aktīvo vielu daudzuma zāļu vienībā un zāļu vienību skaita iepakojumā) bez pievienotās vērtības nodokļa latos un eiro atbilstoši Latvijas Bankas noteiktajam valūtas kursam informācijas sniegšanas dienā.

 8. Zāļu paralēlais importētājs vienlaikus ar iesniegumu par atļaujas izsniegšanu paralēli importēto zāļu izplatīšanai Latvijas Republikā rakstiski un elektroniski sniedz Zāļu valsts aģentūrai informāciju par attiecīgo zāļu iegādes cenu (katrai zāļu formai atkarībā no aktīvo vielu daudzuma zāļu vienībā un zāļu vienību skaita iepakojumā) bez pievienotās vērtības nodokļa latos un eiro atbilstoši Latvijas Bankas noteiktajam valūtas kursam informācijas sniegšanas dienā.

 9. Zāļu paralēlais izplatītājs un zāļu paralēlais importētājs par jebkurām attiecīgo zāļu iegādes cenas izmaiņām nekavējoties rakstiski un elektroniski informē Zāļu valsts aģentūru, cenas pieauguma gadījumā norādot arī cenas pieauguma iemeslu.”;

1.3. Papildināt noteikumus ar 10¹. un 10². punktu šādā redakcijā:

„10¹. Cenu, par kādu zāļu paralēlais izplatītājs vai zāļu paralēlais importētājs pārdod zāles (turpmāk – paralēlā izplatītāja vai paralēlā importētāja cena), veido, reizinot iegādes cenu ar korekcijas koeficientu un pieskaitot korekcijas summu un pievienotās vērtības nodokļa vērtību latos. Korekcijas koeficientu un korekcijas summu nosaka, pamatojoties uz zāļu paralēlā izplatītāja vai paralēlā importētāja iegādes cenu (1.pielikums). Lai noteiktu paralēlā izplatītāja un paralēlā importētāja cenu, izmanto šādu formulu:

PC = IC x k + X + PVN, kur

PC– paralēlā izplatītāja vai paralēlā importētāja cena;

IC – iegādes cena;

k – korekcijas koeficients;

X –korekcijas summa latos;

PVN – pievienotās vērtības nodoklis.

10². Cenu, par kādu zāļu lieltirgotava pārdod nereģistrētas zāles aptiekai, veido saskaņā ar šo noteikumu 10.punktu, par pamatu ņemot nereģistrētu zāļu iegādes cenu. Nereģistrētu zāļu aptiekas cenu veido saskaņā ar šo noteikumu 13.punktu.”;

1.4. Papildināt noteikumus ar 12¹.punktu šādā redakcijā:

„12¹. Atbilstoši šo noteikumu 10¹.punktam veidotā paralēlā izplatītāja vai paralēlā importētāja cena ir maksimāli pieļaujamā paralēlā izplatītāja vai paralēlā importētāja cena neatkarīgi no konkrēto zāļu izplatīšanas procesā iesaistīto zāļu lieltirgotavu skaita.”;

1.5. Izteikt 18.punktu šādā redakcijā:

„18. Zāļu ražotāji nodrošina informācijas par zāļu pārdošanas cenu, bet zāļu lieltirgotavas un aptiekas nodrošina zāļu iegādes un pārdošanas cenu aprēķinu, kas pamatoti ar noslēgtajiem līgumiem vai citiem dokumentiem, kas apliecina savstarpēju vienošanos, pieejamību Veselības inspekcijai pārbaudes laikā vai pēc pieprasījuma, atbilstoši pieprasījumam izsniedzot arī attiecīgo dokumetu apliecinātas kopijas.”;

1.6. Papildināt noteikumu II nodaļu ar 18¹.punktu šādā redakcijā:

„18¹. Ja zāļu ražotājs izplata zāles zāļu lieltirgotavai vai aptiekai par zemāku cenu nekā deklarēta Zāļu valsts aģentūrai, piemērojot atlaides, vai zāļu lieltirgotava, tajā skaitā paralēlais izplatītājs vai paralēlais importētājs, izplata zāles aptiekai par zemāku cenu nekā veidota saskaņā ar šo noteikumu 10. vai 10¹.punktu:

18¹.1. atlaidei jābūt identificējamai zāļu iegādes vai realizācijas darījumu attaisnojuma dokumentos;

18¹.2. samazināto cenu izmanto par pamatu zāļu lieltirgotavas cenas, paralēlā izplatītāja vai paralēlā importētāja cenas un aptiekas cenas veidošanai saskaņā ar šo noteikumu 10., 10¹. un 13.punktu, un to piemēro visām zāļu lieltirgotavām un aptiekām, kas izplata attiecīgās zāles.”;

1.7. Izteikt noteikumu 19.2 apakšpunktu šādā redakcijā:

„19.2. iekļauj datu bāzē šo noteikumu 7.punktā minēto zāļu paralēlā izplatītāja sniedzamo informāciju par paralēlā izplatītāja zāļu iegādes cenu un šo noteikumu 8.punktā minēto zāļu paralēlā importētāja sniedzamo informāciju par paralēlā importētāja zāļu iegādes cenu;”;

1.8. Papildināt noteikumus ar 19.6.apakšpunktu šādā redakcijā:

„19.6. nodrošina interneta vietnē informāciju par zāļu maksimāli pieļaujamo aptiekas cenu.”;

1.9. Izteikt 1.pielikuma nosaukumu šādā redakcijā:

„Zāļu ražotāja cenai, zāļu paralēlā izplatītāja vai paralēlā importētāja iegādes cenai un nereģistrēto zāļu izplatītāja (izņemot aptiekas) iegādes cenai atbilstošie korekcijas koeficienti un korekcijas summas”;

1.10. Izteikt 1.pielikuma tabulas 2.kolonas nosaukumu šādā redakcijā:

„Ražotāja cena, paralēlā izplatītāja vai paralēlā importētāja iegādes cena, nereģistrēto zāļu izplatītāja (izņemot aptiekas) iegādes cena”.

2. Noteikumi stājas spēkā 2012. gada 1.janvārī.

Ministru prezidents V.Dombrovskis

Veselības ministrs J.Bārzdiņš

14.09.2011. 16:15

707

S.Riekstiņa

67876115, Silvija.Riekstina@vm.gov.lv